Na temelju članaka 58. i 118. Zakona o odgoju i obrazovanju u osnovnoj i srednjoj školi (N.N.

87/08., 86/09., 92/10.,105/10. - ispravak, 90/11., 16/12., 86/12., 126/12. - pročišćeni tekst, 94/13. i 152/14.) i članka 28. i 182. Statuta, Školski odbor Veterinarske škole, nakon provedene rasprave na Nastavničkom vijeću, Vijeću učenika i Vijeću roditelja, a na prijedlog ravnateljice, na sjednici održanoj 25.02.2016. godine donio je

**E T I Č K I K O D E K S**

**NEPOSREDNIH NOSITELJA ODGOJNO-OBRAZOVNE DJELATNOSTI**

# I. OPĆE ODREDBE

Članak 1.

Ovim Etičkim kodeksom neposrednih nositelja odgojno-obrazovne djelatnosti (u daljnjem tekstu: Etički kodeks) uređuje se skup pravila, odnosno etičkih načela u Veterinarskoj školi (u daljnjem tekstu: Škola) s ciljem ostvarenja, očuvanja i razvoja skladnih međuljudskih odnosa, kvalitetnih rezultata u procesu odgoja i obrazovanja te radi izgradnje, očuvanja i razvoja ugleda Škole te osobnog ugleda svih njenih radnika i učenika.

Članak 2.

Svrha je Etičkog kodeksa utvrditi opće etičke smjernice i postupke za njihovo provođenje, upozoriti na obveze sudionika odgojno-obrazovnog procesa te promicati etičke vrijednosti specifične za djelatnost Škole.

Članak 3.

Izrazi u ovom Etičkom kodeksu navedeni u muškom rodu su neutralni i odnose se na osobe muškog i ženskog spola.

# II. TEMELJNA NAČELA ETIČKOG KODEKSA

Članak 4.

Na obavljanje poslova i ponašanje u Školi primjenjuju se načela:

# a. Načelo poštivanja propisa i pravnog poretka Republike Hrvatske

Svi neposredni nositelji odgojno-obrazovne djelatnosti obvezni su u svom radu poštivati pozitivne propise i pravni poredak Republike Hrvatske.

# b. Načelo poštivanja integriteta i dostojanstva osobe

Svi neposredni nositelji odgojno-obrazovne djelatnosti trebaju biti poštovani kao osobe i međusobno se uvažavati u skladu sa zajamčenim pravima na integritet i dostojanstvo.

1

# c. Načelo jednakosti i pravednosti

Svi neposredni nositelji odgojno-obrazovne djelatnosti trebaju se međusobno i prema trećim osobama koje dolaze u Školu ponašati na način koji isključuje svaki oblik neravnopravnosti, zlouporabe, zlostavljanja, uznemiravanja, omalovažavanja ili iskorištavanja. Radnici Škole ne smiju zlouporabiti svoj autoritet i ne smiju dopustiti da osobni interesi i odnosi utječu na etično i profesionalno obavljanje radnih obveza.

# d. Načelo zabrane diskriminacije

Svakome u Školi je zabranjeno izravno ili neizravno izražavanje diskriminacije na temelju rase, boje kože, spola, spolnog opredjeljenja, bračnog stanja, obiteljske situacije, dobi, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, rođenja, društvenog položaja, članstva ili nečlanstva u političkoj stranci, članstva ili nečlanstva u sindikatu, drugoj organizaciji ili udruzi te tjelesnih ili duševnih poteškoća.

# e. Načelo samostalnosti nastavnog i drugog stručnog rada

Nastavniku/ci se jamči pravo autonomnog djelovanja u izvođenju nastave i drugom stručnom radu u skladu s propisima, nastavnim planovima i programima, nacionalnim i školskim kurikulumom.

# f. Načelo međusobnog uvažavanja

Nastavnici i stručni suradnici trebaju se međusobno poštivati i surađivati te uvažavati učenike, roditelje i treće osobe bez obzira na rasu, vjeru, etičko podrijetlo, socijalni ili bračni status, spol i spolnu orijentaciju, zdravstveni status, fizički izgled, dob i političku opredijeljenost.

# g. Načelo profesionalnosti

Nastavnici i stručni suradnici trebaju prema pravilima struke odgovorno, savjesno, pravovremeno, profesionalno i etički ispravno ispunjavati sve obveze prema učenicima, roditeljima, skrbnicima, kolegama, institucijama, radnicima Škole i drugim građanima. U svom djelovanju nastavnici i stručni suradnici trebaju slijediti načela profesionalne izvrsnosti, objektivnosti, razboritosti, nepristranosti, dijaloga, tolerancije i humanosti.

**h. Načelo slobode mišljenja i izražavanja**

U svim područjima života i rada u Školi potiče se i podržava sloboda mišljenja i izražavanja.

# i. Načelo razvoja osobnih mogućnosti

Nastavnicima i stručnim suradnicima jamči se stjecanje novih znanja te razvoj osobnih mogućnosti putem cjeloživotnog učenja u skladu s mogućnostima Škole.

# j. Načelo zaštite okoliša i skrbi za održivi razvoj

U Školi se sve djelatnosti trebaju obavljati u skladu s međunarodnim i domaćim standardima za zaštitu okoliša i održivog razvoja zajednice i društva.

# k. Načelo mirnog uživanja prava i mirnog suživota u Školi

Škola svakom radniku mora osigurati uživanje svih ljudskih prava zajamčenih Ustavom i zakonima Republike Hrvatske. Škola podupire i promiče transparentnost u propisima i djelovanju kao jednu od temeljnih vrijednosti. Svi opći akti, rješenja i odluke kojima se definiraju prava i obveze neposrednih nositelja odgojno-obrazovne djelatnosti trebaju biti precizni, jasni i dostupni. Obveza je radnika Škole svojim ponašanjem ostvariti dobro i ugodno radno ozračje u Školi.

Članak 5.

Tijekom obavljanja poslova u Školi i obnašanja funkcija na javnom mjestu radnici Škole trebaju paziti da se ne umanji ugled Škole i povjerenje građana u djelatnost srednjeg obrazovanja kao javne službe, kao i osobni ugled radnika.

Članak 6.

Prigodom obavljanja privatnih poslova neposredni nositelj odgojno-obrazovne djelatnosti ne smije isticati položaj ili ovlaštenja koja ima u Školi.

# III. ODNOS NEPOSREDNIH NOSITELJA ODGOJNO-OBRAZOVNE DJELATNOSTI PREMA UČENICIMA

Članak 7.

Nastavnici i stručni suradnici koji sudjeluju u odgojno-obrazovnom radu s učenicima trebaju:

* izvoditi odgojno-obrazovni rad u skladu s ciljevima, zadaćama i standardima srednjeg odgoja i obrazovanja;
* promicati ljudska prava, odgajati i obrazovati učenike u skladu s temeljnim ljudskim vrijednostima;
* poticati slobodan, odgovoran i sistematski pristup učenju, kritičko i argumentirano mišljenje, a u prenošenju znanja obvezni su primjenjivati najviše znanstvene, stručne i etičke standarde prema mogućnostima Škole;
* osigurati istinitost podataka i prezentaciju sadržaja primjerenu nastavnom predmetu;
* obrađivati nastavne sadržaje na način prihvatljiv i razumljiv učenicima;
* pridonositi intelektualnom, emocionalnom, tjelesnom, socijalnom i duhovnom razvoju učenika;
* uvažavati i prihvaćati različite potrebe i sposobnosti učenika te se s posebnom pažnjom odnositi prema učenicima s teškoćama u učenju i teškoćama u razvoju;
* ocjenjivati učenička postignuća pravodobno, otvoreno, pošteno, stručno, ujednačeno, objektivno, argumentirano i transparentno, prema kriterijima koji su učenicima unaprijed poznati uz obvezu suzdržavanja od svih postupaka kojima bi se određeni učenici preferirali, a kod drugih učenika stvarao osjećaj manje vrijednosti;
* postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovinskog stanja, obiteljske situacije ili po bilo kojoj drugoj osnovi;
* uspostaviti odnos međusobnog povjerenja i uvažavanja kroz slušanje i uvažavanje učenikovog mišljenja i poštivanje njegove osobnosti;
* sprječavati neprihvatljive oblike ponašanja i razvijati principe nenasilne komunikacije;
* stvoriti sigurno, ugodno i transparentno školsko okružje;
* razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.
* čuvati kao profesionalnu tajnu sve informacije kojima raspolažu o učenicima i njihovim obiteljima.

Članak 8.

Nastavnici ne smiju učenikova znanja i uratke koristiti za svoje osobne potrebe i probitke. Nastavnici trebaju kod učenika poticati spoznaju o štetnosti korupcije.

Zabranjen je svaki oblik korupcije.

# IV. ODNOS NEPOSREDNIH NOSITELJA ODGOJNO-OBRAZOVNE DJELATNOSTI PREMA RODITELJIMA/SKRBNICIMA/ODGAJATELJIMA I DRUGIM GRAĐANIMA

Članak 9.

Nastavnici i stručni suradnici su dužni:

* raditi u skladu sa zakonima, podzakonskim aktima, općim aktima Škole i moralnim načelima, vodeći računa o dobrobiti učenika;
* u odnosu prema roditeljima/skrbnicima/odgajateljima i drugim građanima nastupati staloženo, nepristrano, kulturno, uljudno i profesionalno;
* uvažavati i poštivati nacionalne, vjerske i kulturne različitosti i stavove roditelja/skrbnika/odgajatelja;
* argumentirano, točno, profesionalno i strpljivo iznositi činjenice o odgoju i obrazovanju uz primjenu stručnih znanja na način da pomažu roditeljima/skrbnicima/odgajateljima i drugim građanima u ostvarivanju prava i obveza učenika;
* poticati nenasilno rješavanje svih problema;
* korektno predstavljati Školu i osobnim ponašanjem čuvati ugled Škole;
* na zahtjev roditelja/skrbnika/odgajatelja primiti ga na razgovor i dati mu potrebne informacije;
* izvještavati roditelje/skrbnike/odgajatelje o uspjehu, ponašanju i aktivnostima učenika.

# V. MEĐUSOBNI ODNOSI NEPOSREDNIH NOSITELJA ODGOJNO-OBRAZOVNE DJELATNOSTI

Članak 10.

U međusobnim odnosima neposredni nositelji odgojno-obrazovne djelatnosti trebaju:

* iskazivati uzajamno uvažavanje, poštivanje stručnosti, iskustva, dostojanstva i osobnosti, razvijati povjerenje, strpljivost i želju za suradnjom i mirnim rješavanjem mogućih problema te profesionalnu i ljudsku solidarnost;
* redovito razmjenjivati informacije i mišljenja u vezi poslova iz njihove nadležnosti i uzajamno se potpomagati i međusobno profesionalno surađivati bez obzira na moguće različitosti u mišljenju i postupanju;
* usmjeravati, uvažavati i pomagati mlađe radnike;
* poštivati nadređene radnike i postupati po njihovim uputama ili nalozima u interesu što kvalitetnijeg obavljanja školske djelatnosti;
* postupati argumentirano, korektno i obazrivo kod ukazivanja na ponašanje ili propuste drugih nastavnika, stručnih suradnika, odnosno ostalih radnika, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje;
* u iznošenju svojih stajališta trebaju biti korektni, profesionalni, argumentirani, dobronamjerni i konstruktivni te ih iznositi na primjerenom mjestu (stručni aktiv, sjednica Razrednog ili Nastavničkog vijeća i sl.).

# VI. JAVNO NASTUPANJE

Članak 11.

U svim oblicima javnih nastupa u kojima predstavljaju Školu nastavnici i stručni suradnici mogu iznositi stajališta Škole u skladu s propisima, dobivenim ovlastima i svojim stručnim znanjem, sukladno odredbama Etičkog kodeksa, pazeći na osobni ugled i ugled Škole.

Kod javnih nastupa u kojima ne predstavljaju Školu, a koji su tematski povezani sa Školom, nastavnici i stručni suradnici obvezni su istaknuti da iznose osobno mišljenje.

Nastavnici i stručni suradnici dužni su čuvati dignitet struke i izvan radnog vremena u Školi, primjerenim i dostojanstvenim ponašanjem.

**VII. NEPRIHVATLJIVA PONAŠANJA**

# 1. Diskriminacija

Članak 12.

Zabranjena je izravna ili neizravna diskriminacija u smislu članka 4. točka d. ovog Etičkog kodeksa prigodom zapošljavanja, napredovanja na poslu, stručnog usavršavanja te kod reguliranja prava iz radnog odnosa i u vezi s radnim odnosom, uvjeta rada, otkaza ugovora o radu, prava članova i djelovanja u udrugama radnika ili poslodavaca ili bilo kojoj drugoj profesionalnoj organizaciji.

Isključivi kriteriji vrednovanja smiju biti stručnost, sposobnost i profesionalne kompetencije te rezultati u obavljanju poslova.

# 2. Uznemiravanje i spolno uznemiravanje

Članak 13.

Zabranjena je svaka vrsta uznemiravanja između radnika Škole.

Uznemiravanje je svako neželjeno ponašanje uzrokovano nekim od temelja iz članka 4. točka d. ovog Etičkog kodeksa koje ima za cilj ili stvarno predstavlja povredu dostojanstva radnika, a koje uzrokuje strah ili neprijateljsko, ponižavajuće ili uvredljivo okruženje.

Spolno uznemiravanje je svako verbalno, neverbalno ili fizičko ponašanje spolne naravi kojemu je cilj ili stvarno predstavlja povredu dostojanstva osobe koja traži zaposlenje i radnika, a koje uzrokuje strah ili neprijateljsko, ponižavajuće ili uvredljivo okruženje.

# 3. Predrasude i ostala neprihvatljiva ponašanja

Članak 14.

Svi radnici Škole trebaju biti objektivni i ne smiju dopustiti da predrasude bilo koje vrste utječu na njihovu objektivnost u radu.

Članak 15.

Zabranjeni su svi oblici mita i korupcije, ucjena, pritisaka, kao i drugi nemoralni utjecaji koji vode kršenju stručnih kriterija i predstavljaju povredu pravila ponašanja u obrazovanju.

Članak 16.

Radnici Škole ne smiju tražiti darove niti poticati darivanje. Zabranjeno je primati darove za sebe ili neku drugu osobu za koje postoji razborita pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštivanje profesionalnih prava i dužnosti.

Zahvala učenika na kraju školske godine ne smatra se primanjem darova u smislu stavka 1. ovoga članka.

Članak 17.

Zabranjeno je unošenje i konzumiranje psihoaktivnih sredstava u prostoru Škole te dolazak na rad pod utjecajem psihoaktivnih sredstava.

# VIII. ETIČKO POVJERENSTVO

Članak 18.

Za praćenje primjene odredaba Etičkog kodeksa i ispunjavanja obveza iz Etičkog kodeksa u Školi se osniva Etičko povjerenstvo.

Članak 19.

Etičko povjerenstvo ima tri člana (predsjednika i dva člana) u kojem su obavezno zastupljena oba spola.

Predsjednika, članove i njihove zamjenike imenuje ravnatelj na prijedlog Nastavničkog vijeća.

Mandat Etičkog povjerenstva traje dvije godine.

Članak 20.

Pitanja iz svoje nadležnosti Etičko povjerenstvo rješava zaključkom.

# IX. PRITUŽBE ZBOG KRŠENJA ODREDABA ETIČKOG KODEKSA

Članak 21.

Neposredni nositelj odgojno-obrazovne djelatnosti koji smatra da je neki od obveznika primjene Etičkog kodeksa postupio suprotno odredbama Kodeksa može dostaviti pritužbu Etičkom povjerenstvu u roku od 15 dana od dana kršenja odredaba Etičkog kodeksa.

Pritužba se može podnijeti u pisanom obliku ili na zapisnik u tajništvu Škole.

Članak 22.

Pritužba iz članka 21. ovog Etičkog kodeksa treba sadržavati:

* podroban opis činjeničnog stanja;
* naznaku odredbe Etičkog kodeksa za koju podnositelj smatra da je povrijeđena.

Uz pritužbu se mogu podnijeti relevantne isprave i ostala dokumentacija kojima se dokazuju činjenice iz pritužbe.

Članak 23.

Etičko povjerenstvo treba riješiti pritužbu u roku od 30 dana od dana primitka, u kojem će roku odluku dostaviti podnositelju i osobi protiv koje je pritužba upućena.

# X. POSTUPAK PRED ETIČKIM POVJERENSTVOM

Članak 24.

Prije sazivanja sjednice Etičkog povjerenstva predsjednik će zatražiti pisano očitovanje osobe protiv koje je pritužba upućena. Očitovanje je pozvana osoba dužna dati u roku od 2 dana.

Povjerenstvo može od podnositelja pritužbe zatražiti dodatna obrazloženja i informacije.

Članak 25.

Ako Etičko povjerenstvo utvrdi da je riječ o težoj povredi radne obveze ili o postupanju za koje postoji osnovana sumnja da sadrži obilježja kaznenog djela, bez odlaganja će o tome izvijestiti ravnatelja Škole.

Članak 26.

Na sjednicu Etičkog povjerenstva na kojoj se odlučuje o pritužbi predsjednik će pozvati podnositelja, osobu protiv koje je pritužba podnesena, druge osobe koje imaju informaciju o predmetnom događaju te će prikupiti sve potrebne dokaze o nastalom događaju.

Članak 27.

U postupku ispitivanja pritužbe Etičko povjerenstvo je obvezno ispitati osobu koja je pritužbu podnijela, osobu protiv koje je pritužba podnesena, utvrditi način i okolnosti povrede Etičkog kodeksa te izvesti sve potrebne dokaze u svrhu utvrđivanja relevantnih činjenica.

Članak 28.

O tijeku postupka ispitivanja pritužbe sastavlja se zapisnik.

Svi podaci utvrđeni u postupku pred Etičkim povjerenstvom su tajni, a na tu činjenicu moraju biti upozoreni svi sudionici postupka.

Svi sudionici postupka obvezni su istinito i potpuno iznijeti okolnosti događaja koje su im poznate.

Zapisnik potpisuju svi sudionici postupka.

Članak 29.

Nakon provedenog postupka Etičko povjerenstvo može donijeti jedan od sljedećih zaključaka:

* odbiti pritužbu radnika kao neosnovanu;
* izreći usmeno ili pisano upozorenje;
* zabraniti određeno ponašanje.

Uz zaključak iz alineje 2. i 3. ovog članka, Etičko povjerenstvo može zahtijevati osobnu ili javnu ispriku.

Zaključak Etičkog povjerenstva je konačan.

Zaključak Etičkog povjerenstva donijet u postupku uređenom ovim Etičkim kodeksom djeluje moralnim autoritetom te nije alternativa za građanske, kaznene, upravne i druge postupke utvrđene zakonima, drugim propisima i općim aktima Škole.

# XI. UPOZNAVANJE S ETIČKIM KODEKSOM

Članak 30.

Ravnatelj Škole dužan je sve nositelje neposrednih odgojno-obrazovnih djelatnosti upoznati s odredbama ovog Etičkog kodeksa.

Radnici koji se primaju u radni odnos moraju, prije potpisivanja Ugovora o radu, biti upoznati s odredbama ovog Etičkog kodeksa.

Etički kodeks se obvezno objavljuje na mrežnim stranicama škole, na oglasnoj ploči u zbornici, kako bi svi radnici, učenici, roditelji i drugi građani bili upoznati s njegovim odredbama.

# XII. OSTALE ODREDBE

Članak 31.

Tumačenje odredaba ovog Etičkog kodeksa daje Školski odbor.

Članak 32.

Ovaj Etički kodeks stupa na snagu osmog dana od dana objave na oglasnoj ploči.

KLASA : 003-05/16-01/1 URBROJ : 251-296-01-16-1 Zagreb, 25.02.2016.

PREDSJEDNICA ŠKOLSKOG ODBORA:

Andrea Blagec,ecc

Ovaj Etički kodeks objavljen je na oglasnoj ploči dana 25.02.2016. a stupio je na snagu 04.03.2016. godine.

RAVNATELJICA :

Smiljana Gamulin, dr.med.vet.